פוטרקאסט

פוטרקאסט הוא הסכת ישראלי עצמאי בתחום התרבות, העוסק בסדרת "הארי פוטר" ובחוויית הקריאה הראשונית של הסדרה. יוצר הפודקאסט הוא מורן קלפר, המשמש גם כמנחה הפודקאסט, לצידם של חברי הפאנל השונים. הפודקאסט החל את שידורו ביולי 2021, ואחת לשבועיים מתפרסם פרק. נכון לספטמבר 2024, הפודקאסט מונה 5 עונות, ו-94 פרקים (חלקם פרקי בונוס). הפודקאסט זכה פעמיים בתחרות פודקאסט השנה של אתר גיקטיים – בשנת 2022, זכה במקום השלישי בקטגוריית הפודקאסט העצמאי של השנה, ובשנת 2024 זכה במקום השני בקטגוריית פודקאסט התרבות של השנה. נכון לינואר 2024, צבר הפודקאסט מעל לחצי מיליון האזנות. הרעיון אשר עומד מאחורי הפודקאסט, הוא רצונו של יוצר הפודקאסט, קלפר, מעריץ של סדרת הספרים "הארי פוטר", לחוות מחדש את חוויית הקריאה הראשונית בספרי "הארי פוטר". בשנת 2020, תוך כדי מגפת הקורונה, גיבש קלפר פאנל של שלושה מחבריו, שמעולם לא קראו את הארי פוטר ולא נחשפו לספויילרים משמעותיים בהקשר של הסדרה והחליטו יחד ליצור את הפודקאסט. לאחר כחצי שנה, התחילו בפועל בהקלטות ובשידור הפודקאסט. לפני כל פרק בפודקאסט כל אחד קורא בעצמו פרק או שניים מהספרים (לפי הסדר – כל עונה מלווה קריאה של אחד הספרים), ובפודקאסט עצמו הפאנל בהנחיית קלפר דנים על מה שקראו, מעלים תהיות, שאלות, ניחושים להמשך, ומנתחים יחד את התגובות והתחושות שלהם לאותם פרקים שקראו. בעונות הראשונה והשנייה, הפאנל כלל שלושה אנשי ונשות תקשורת: אילור צחור, מיכאל תמרוב ורוני קצובר-זמורה (נכדתו של בני קצובר). בין העונה השנייה לשלישית פרשה קצובר-זמורה מהפודקאסט, בשל אילוצי לו"ז, ובמקומה הצטרפה לפאנל שני סגל ברדה. את הפודקאסט מלוות שתי קבוצות פייסבוק (אחת ללא ספויילרים, ובה חברים גם הפאנליסטים, והשנייה מכילה ספויילרים להמשך וסגורה בפני הפאנליסטים). בכל אחת מהקבוצות אלפי חברים. בעונה החמישית נפתחה קבוצה חדשה פוטרקאסט 18+ הכוללת תכנים שירדו בעריכה ולא מתאימים לילדים. הפודקאסט מופק ונערך בעזרתו של יותם רוזנטל, איש סאונד ומעריץ הארי פוטר שהאזין לפרק הראשון של הפודקאסט והתנדב לסייע ולערוך את הפודקאסט. הפודקאסט מוקלט כיום באולפן ההקלטה של רוזנטל והשותף שלו. רוזנטל אף אחראי למוזיקת הרקע ולכל אפקטי הסאונד בפודקאסט. בתחילת כל פרק, קלפר המנחה נותן תקציר של הפרקים עליהם ידונו באותו פרק, ולאחר מכן חברי הפאנל משתלבים בשיחה ומנתחים את הפרקים שקראו. קלפר המנחה אינו מסגיר ספויילרים, ובאופן כללי חברי הפאנל נשמרים מלהיחשף לספויילרים אודות הסדרה, על מנת לשמור על חווית הקריאה ראשונית ככל שניתן. אות הפתיחה והסיום של כל פרק כוללים קאבר לנעימת הנושא Hedwig's Theme (אנ') של סרטי הארי פוטר אשר נוצרה על ידי אופיר כהן, חבר של קלפר. בסיומו של כל פרק, חברי הפאנל נחשפים לשמות של הפרקים הבאים שהם עתידים לקרוא, ועל בסיס השמות בלבד, מנסים לנחש מה יקרה בפרקים הבאים. בנוסף, בסיום הפרק, כל אחד מחברי הפאנל מדרג את הפרקים שקרא עד כה ואת מידת העניין שיש לו באותו זמן בספר – הדירוג נקרא "מדד הפוטריות", ונע בין 0 ל־10 (אם כי אחת לעונה מותרת חריגה ונתינת ציון מעל 10). בין העונות, ולעיתים גם בין פרקי העונה עצמה, ישנם פרקי בונוס ופרקי ספיישל המכילים תכנים נוספים הקשורים לפודקאסט ולהארי פוטר – חלקם פרקים המכילים ספויילרים, דוגמת פרקי ניתוח מעמיקים עם אמנון הלל, מרצה ובעל חברת הרצאות ופעילויות בנושא הארי פוטר, ובפרקים אלו הפאנל עצמו אינו משתתף, וחלקם פרקי ספיישל עם אחד או יותר מחברי הפאנל המדברים על מאחורי הקלעים של הפודקאסט. החל מעונה שלוש, לאור פרישתה של הפאנליסטית הראשונה, רוני קצובר זמורה, בשל אילוצי לו"ז, חלק מפרקי הבונוס הם פרקים אשר מורן ויותם מקליטים עם רוני בלבד, ובהם רוני מנתחת בכל פעם מספר פרקים גדול (כמחצית מהספר). פרקי ספיישל מיוחדים הם פרקי הקראה – החל מהעונה הראשונה, פרק אחד או יותר, מפרקי הפודקאסט, הוא פרק בו חברי הפאנל מקריאים באולפן פרק מהספר, ודנים בו. החל מעונה 2, פרקי הסיום/השיא של העלילה בכל ספר, הם פרקי הקראה המתרחשים באירוע לייב מול קהל – חברי הפאנל והמנחה נמצאים על במה, עם תפאורה, ומתחלקים בהקראה של הפרק מול הקהל החי. אירועי הלייב התקיימו במתחמי סינמה סיטי בנתניה ובגלילות. אירוע הלייב הראשון של הפודקאסט, בתום עונה ראשונה, היה אירוע במסגרתו הוקרן הסרט הראשון של הארי פוטר, והפאנל צפה בו לראשונה יחד עם הקהל, ולאחר הצפייה הוקלט הפרק בו הפאנל ניתח את הסרט והשווה אותו לספר. אירוע הלייב השני, בתום עונה שנייה, היה אירוע הקראה של פרקי הסיום של הספר השני, אל מול כ־200 צופים בקהל. אירוע הלייב השלישי בתום עונה שלישית, היה אף הוא אירוע הקראה של פרקי הסיום של הספר השלישי, ובו השתתפו כ־300 צופים. אירוע הלייב הרביעי בתום עונה רביעית, היה האירוע הגדול ביותר עד כה, ואליו הגיעו מעל 700 משתתפים. האירוע התקיים באולם הגדול בסינמה סיטי גלילות, והכיל תפאורה, דוכנים שונים של הארי פוטר, הגרלות מיוחדות במסגרת 'גביע האש', סרטון מאוליבר פלפס (ששיחק את ג'ורג' וויזלי בסדרה) וכן הופעה של להקה שביצעה שירי רוק שנכתבו במסגרת הפודקאסט, בהשראת להקת אחיות הגורל מהספר הרביעי של הארי פוטר. אירוע לייב נוסף התקיים בפרק הראשון של העונה החמישית, במתכונת שונה – מבחינת התוכן היה מדובר בפרק רגיל, שבו חברי הפאנל מדברים על הפרקים שקראו ומנתחים אותם, אלא שהפרק לא הוקלט באולפן אלא באולם לפני קהל חי של מאות אנשים. באמצע העונה החמישית, נערך אירוע נוסף בסינמה סיטי ירושלים, באותו פורמט בו התקיים אירוע פתיחת העונה: חברי הפאנל קראו מראש שלושה פרקים, והקליטו פרק מול קהל חי. באירוע השתתפה גם רוני קצובר-זמורה כפאנליסטית עבר אורחת. באירוע צוין גם "יום ההולדת" השלישי של הפודקאסט. בתחילת דרכו כפודקאסט עצמאי, חברי הפאנל והמנחה ספגו את כל עלויות ההפקה על עצמם, והמודל לא היה כלכלי. החל מאירוע הסיום של העונה הראשונה, החל הפודקאסט לקבל חסויות מעסקים הקשורים לתחום של הארי פוטר. בנוסף, החל מעונה 3 הפודקאסט מפעיל גם עמוד פטריאון (אשר החל מעונה 5 נקרא פוטרקאסט+), ותומכי הפטריאון מהווים גם הם מקור הכנסה כלכלי לצורך המשך קיום הפודקאסט. התומכים בפטריאון זוכים לקבל תוכן נוסף אשר לא מועלה לפלטפורמות השונות בהן משודר הפודקאסט – תכנים בלעדיים כפיספוסים, מאחורי הקלעים של הפקת הפודקאסט, פרקי הקראה אישיים של חברי הפאנל, אירועים לתומכים בלבד ועוד. החל מ-2024 ניתן לצפות בתכני הפטריאון גם מעמוד מיוחד בספוטיפיי, פוטרקאסט+, שנעול בפני מי שאינו מנוי. שיתוף פעולה בין צוות פוטרקאסט, לבין אמנון הלל, מרצה על סדרת הארי פוטר, וישי קופרמן, מחבר ספרי חידות על הארי פוטר, הביא להפקת כנס ראשון מסוגו בישראל שעוסק אך ורק בעולם התוכן של הארי פוטר (להבדיל מכנסי פנטזיה ומדע בדיוני אחרים המכילים תכנים משלל עולמות התוכן הספרותיים והקולנועיים בתחום - כגון כנס אייקון, כנס מיתופיה וכנס עולמות). הכנס נקרא הוגיקון - כנס הקוסמים והמכשפות בישראל, כאשר הוגיקון היא הלחם בסיסים ומחבר בין השם של בית הספר לקוסמים בסדרה - הוגוורטס, לבין הסיומת קון הנהוגה בכנסים מסוג זה, והיא קיצור של המילה האנגלית convention (בעברית - כנס). הכנס הראשון נערך ב-08/09/23, והתקיים בסינמה סיטי נתניה. באירוע נערכו הרצאות שונות בנושא הסדרה, וכמו כן נערך ראיון של קלפר עם גילי בר-הלל, מתרגמת הסדרה לעברית. בנוסף נערך חידון הארי פוטר, והתבצעה הגרלה בין כל משתתפי הכנס על טיסה ללונדון וסיור באולפני הארי פוטר. כנס שני מבית הוגיקון נערך בתחילת אפריל 2024, ובשל העובדה שהכרטיסים לאירוע הראשון בכנס זה אזלו במהירות, פתחו מארגני הכנס כנס נוסף זהה יום לאחר מכן. גם אירועים אלו התרחשו בסינמה סיטי בנתניה. מוטיב הכנס היה קרב בין בתי הוגוורטס השונים, והוא נקרא קרב הבתים המרובע. כלל משתתפי הכנס נדרשו בעת קניית הכרטיס, לבחור בית אליו ישוייכו בכנס, ובמהלך הכנס התחרו הבתים זה בזה במגוון משימות עד לניצחון אחד הבתים - במתכונת התחרות בסדרה עצמה בין בתי הוגוורטס השונים. כנס שלישי מבית הוגיקון, התקיים ב5-6 בספטמבר 2024, בהיכל התרבות בפתח תקווה. הכנס התקיים במשך יומיים, וכלל הרצאות, פעילויות וחידונים. בין המרצים בכנס שהעבירו הרצאות הקשורות לעולם הקסם של הארי פוטר היו גיורא חמיצר,גילי בר-הלל ומאירה ברנע-גולדברג. אתר האינטרנט הרשמי של פוטרקאסט מדיה וקבצים בנושא פוטרקאסט בוויקישיתוף "פוטרקאסט", באתר אפל פודקאסטים "פוטרקאסט", באתר pod.link (באנגלית) "פוטרקאסט", באתר Spotify "פוטרקאסט", פיד RSS potter_cast, ברשת החברתית אינסטגרם פוטרקאסט, ברשת החברתית פייסבוק קבוצת מדברים על פוטרקאסט, ברשת החברתית פייסבוק קבוצת מדברים על פוטרקאסט עם ספויילרים, ברשת החברתית פייסבוק פוטרקאסט בפטריון סרטונים בערוץ של פוטרקאסט, באתר יוטיוב מערכת האתר, אתם בחרתם: אלו הפודקאסטים הטובים ביותר לשנת 2022, באתר Geektime, ‏03/01/23 עידן בן טובים, אתם בחרתם: אלו הפודקאסטים הטובים ביותר של השנה, באתר Geektime, ‏07/03/24 חצי מיליון האזנות לפוטרקאסט, ‏11/01/24 אור אליעז, איך "פוטרקאסט" הפך לאחד הפודקאסטים האהובים בישראל? פרק 32 עם מורן קלפר, באתר ספוטיפיי - פודקאסט "איך עושים פודקאסט", ‏ינואר 2023 פאולה רוזנברג, ביקורת פודקאסט במוסף שישבת, באתר ישראל היום, ‏04/08/22 קבוצת מדברים על פוטרקאסט, באתר פייסבוק מדברים על פוטרקאסט - קבוצת הספויילרים, באתר פייסבוק אמנון הלל, סוד הקסם בפוטרקאסט, באתר סוד הקסם אסף הדר, מה יותר טוב: הסרטים או הספרים של "הארי פוטר"?, באתר ישראל היום, ‏16/01/24 בראי של ינפתא (שיר מקורי), שירה: נועם כליפה, מילים: מורן קלפר, יותם רוזנטל ונועם כליפה, שיר באתר יוטיוב, 11 בנובמבר 2023 בשיר השני שהופק ובוצע על ידי להקת "חיות הגורל" ניתן לצפות בביצוע שלו על הבמה באירוע הלייב של עונה 4, בספוטיפיי - פרק 17, עונה 4, 4:15-09:15 ראיון עם גילי בר הלל במסגרת כנס הוגיקון הראשון, באתר ספוטיפיי, ‏14/10/23